Amagqwetha Abumba Iqembu Lokunceda Izigulane eleZimbabwe Institute of Medical and Compensation Law Trust
Amaqgwetha awenhlanganiso ye Zimbabwe Institute of Medical and Compensation Law Trust – ZIMCLAW athi bahlose ukunceda izigulane zonke kungakhathelekile ukuthi kusezibhedlela zikahulumende loba ezizimele zodwa, eziyabe zingaphathwanga kuhle ngabezempilakahle.
WASHINGTON DC — Sekulequla lamagqwetha avela kumankampani ehlukeneyo eZimbabwe asebumbe iqembu elizibiza ngokuthi Zimbabwe Institute of Medical and Compensation Law Trust – ZIMCLAW, abazinikela ukusiza uzulu oyabe ethe waphathwa kubi lapho ethe wayadinga usizo ezibhedlela ukuze ahlawulwe yisibheldlea kumbe ngodokotela. Umnumzana Robbie Brian ngomunye wamaqgwetha asebenza phansi kwenhlanganiso ye Zimbabwe Institute of Medical and Compensation Law Trust – ZIMCLAW, ulandisa kabanzi ngokubafuqileyo ukusungula linhlanganiso esiza uzulu kwezokulwela kwamalungelo lapho ethe waphazanyiswa kwezempilakahle. “Siyamela kumbe sivikele amalungelo abantu abagulayo abasuka baphathwe kabi kumbe mahlayana, kungaba ngomongikazi kungaba ngodokotela ezibhedlela. Okunye njalo okumqoka okumele sikunanzelele yikuthi njengenhlanganiso siphatha ama cases wonke, lendaba zonke whether kwenzakala ezibhedlela zikahulumende esingathi ngama public hospitals kumbe kwenzakala ezibhedlela eziphathwa ngabantu, ngodokotela abangekho kuhulumende esingathi ngama private hospitals.” Abenganiso ye ZIMCLAW uthi kayikhethi ndaba abazithathayo lapho bemela abayabe bengaphathwanga kuhle ezibhedlela. “Siyathatha indaba zonke as long kulesigulane esiyabe siphathwe mahlayana sacina sithola umonakalo sokungaba yikufa, sokungaba yikulimala ngenxa yokuthi udokotela olapho kumbe umongikazi olapho akasayenzanga umsebenzi wakhe ngendlela efaneleyo. Siyancedisa futhi endaweni ezinjalo ukuthi sigulane sithole ukulungiswa kumbe esingathi ukuhlawulwa from umonakalo wona lowo oyabe wenzakele. Lokhu siyakwenza ngokusebenzisa inkundla zomthetho ama courts, siyathatha amacala anjalo siwahambise e court sincedise abangelamali. Lokhu sikwenza kungela mali, asihlawulisi ”. Uyagcizelela uBrian ukuba konke lokhu kwenziwa ngaphandle kwenhlawulo. “E Bulawayo so far kuma cases amane, a pending esisawasebenza ukuncedisa bona labo aba affected, abanye bakhona ngabathola umonakalo ngesikhathi besiyabeletha, omama ikakhulu abayabe bezithwele, basuka baphathwe kabi ngodokotela. Ikakhulu odokotela laba abangekho kuhulumende esingathi ngama Private doctors. At the end of the day bakhona asebalahlekelwa ngabantwana in the process. So, siyancedisa khonapho ukubalwela amalungelo abo njengamagqwetha bethole ukulungiswa for I damage, umonakalo oyabe wamehlela ngesikhathi be engaged lama hospitals wonalawo.” Lokhu kuza ngesikhathi sekulendaba ezinengi zababhekana lobunzima bephanjaniselwaezibhedlela okubalisa isehlakalo esisanda kwenzakala sowesifazane olahlekelwe ngumpefumulo losane lwakhe eye esibhedlela esehelelwa edinga uncedo lokubelethiswa kuhlangothi lwalapho okubelethelwa khona e Mbuya Nehamba, esibhedlela se Parirenyatwa Group of Hospitals. Kodwa abakulesi sibhedlela lezinye elizweni bakhala ngokusilela kwabasebenza kulezi zibhedlela kungalesi sizatho kulezehlakalo zaloluhlobo. Lanxa abesibhedlela se Parirenyatwa Group of Hospitals besithi balusizi ngalesi sehlakalo bathi kumele luthuthukiswe loluhlangothi lwezempilakahle ukuze zingaze zaba khona izehlakalo zaloluhlobo. Obekhokhela kunhlolisiso eyenziwa ukudinga okuyikho okubangele ukulahlekelwa yimpilo kwalumama esibhedlela se Parirenyatwa ngolweSibili emadabuka kusa, uDr Maximilian Dzova yena oyingcwethi kwezokunhlinzwa kwabagulayo. “Umsebenzi wawumnengi kakhulu mhla lokho kwenza odokotela ababili abaya ukuyasizana ukubelethisa abesifazane laba. Owesithathu wayebhizi esiza omama ababesiza esibhedlela bevelela endaweni ezehlukeneyo edolobheni le Harare kanye lakwezinye izigaba zelizwe. Owesine wakhona wayebhizi elungisisa udaba lokudinga igazi elalimele lisetshenziswe komunye owesifazane awayesengozini kumele ayehlinzwa e theatre. Labo dokotela ababesizana labongikazi ababelethisayo basuka baya ukuyasiza ababekusimo esibi ama emergency cases ”. Ingcwethi kwezomnotho ngaphansi kwenhlanganiso yeLabour Economic Development Research Institute Zimbabwe – LEDRIZ u Dr Prosper Chitambara uthi ukuthela imali kuloluhlangothi lwezempilakahle yiyona ndlela kuphela engaqeda udubo lwaloluhlobo kwezempilakahle. “Kalikho ilizwe elingathuthuka ma lingathuthukisi uhlangothi lwezempilakahle kanye lolwezemfundo kanye lezisebenzi ezijabulileyo. Udaba lwempilakahle lumqoka, olwezemfundo lumqoka kanye lolokuthi abasebenzayo batholiswe imali ebaphilisayo. Inengi lezisebenzi eZimbabwe kazijabulanga, zithola imali enganelisi ukuziphilisa.” Kodwa abenhlanganiso ye Medical and Compensation Law Trust ZIMCLAW bathi ukukhala ngesimo kwezempilakahle kuyikucatsha ngomunwe ngoba ezinye zendaba zakhona kungezibangelwa yibutshapha balabo abasebenza kugatsha lwezempilakahle. Kungalesi sizatho besithi kabayi kubuyela muva kwezokutholisa usizo kulabo abayabe bengaphathwanga kuhle lapho beye bayadinga usizo ezibhedlela kungaba ngezikahulumende kumbe ezalabo abasebenza bezimele.